乃使師延作朝歌北鄙之音，北里之舞，靡靡之樂。造鹿臺為瓊室玉門，其大三里，高千尺，七年乃成。厚賦稅，以實鹿臺之財，盈鉅橋之粟，燎焚天下之財，罷苦萬民之力。故狗馬奇物，充牣宮室，以人食獸，廣沙丘苑臺，以酒為池，懸肉為林，男女裸相逐於其間。宮中九市，為長夜之飲。百姓怨望，諸侯有叛者。妲己以為罰輕誅薄，故威不立，乃重為刑辟，為熨斗，以火燒燃，使人舉之手爛，更為銅柱以膏塗之，加於炭火之上，使有罪緣之。紂與妲己，以為大樂，名曰炮烙之刑。